BRATISLAVA. Najdôveryhodnejším ústavným činiteľom je prezident Andrej Kiska. Podľa prieskumu agentúry Focus mu dôveruje 60,7 percent voličov, čo je o vyše 14 percent viac než získal premiér Robert Fico.
V prieskume MVK z minulého týždňa bolo poradie opačné, Kiska zaostal v dôveryhodnosti za premiérom o 10 percent.
Kiskovi uškodili utečenci
Agentúra Focus sa respondentov pýtala na troch najvyšších ústavných činiteľov. Voliči mohli vyberať na škále od úplnej dôvery až po nedôveru. ((anketa))
Nedôveru voči Kiskovi má 34,6 percent ľudí, v prípade Fica je to presná polovica. Predsedu parlamentu Petra Pellegriniho viac ľudí považuje za nedôveryhodného.
Politológ Grigorij Mesežnikov hovorí, že Kiska má výhodu v tom, že je nestraník a nepolarizuje spoločnosť tak, ako Fico.
Dosť vysoké percento ho napriek tomu považuje za nedôveryhodného. "Môže za tým byť migračná kríza, kde je Kiska protiváhou Fica, ale vieme, že 70 percent voličov je proti migrantom," vysvetľuje.
Spontánne vyhral Fico
MVK robila rebríček dôveryhodnosti na základe spontánnych odpovedí bez ponúkaných možností. V tomto prieskume Fico predbehol Kisku a trojicu uzatváral minister vnútra Robert Kaliňák.
Poslanca Igora Matoviča (OĽaNO) voliči označili za politika, ktorý najviac kazí úroveň politiky. Za ním nasledujú Fico a Richard Sulík (OĽaNO).
Mesežnikov si myslí, že metóda spontánneho výberu nemusí byť úplne presná. Nie každý volič sa podľa neho vyzná v politike natoľko, že ho napadnú všetci politici.